open-index/open-wikipedia-markdown huggingface dataset:
Πραξιδίκη

Στην ελληνική μυθολογία η **Πραξιδίκη** αναφέρεται ως μητέρα της Ομονοίας και της Αρετής, οι οποίες ονομάζονταν και «Πραξιδίκες» από τη μητέρα τους, ονομασία με την οποία είχε αφιερώσει ο Μενέλαος τα αγάλματά του στο Γύθειο.

Άλλοτε πάλι Πραξιδίκες ονομάζονταν οι αδελφές Αλαλκομενία, Θελξιόνοια και Αυλίς, κόρες του Ωγύγη. Στην Αλίαρτο οι «Πραξιδίκες» λατρεύονταν ως θεότητες και είχαν τον δικό τους ναό, όπως μας πληροφορεί ο Παυσανίας (Η΄ 15, 3). Σύμφωνα με τον Στέφανο τον Βυζάντιο, μια κόρη του Ωγύγη με το όνομα Πραξιδίκη έγινε σύζυγος του Τρέμιλου ή Τρεμίλη, με τον οποίο έκανε τέσσερις γιους: τον Τλω, τον Ξάνθο, τον Πίναρο και τον Κράγο. Ο Τλως ίδρυσε μια πόλη στη Λυκία και της έδωσε το όνομά του. Το ίδιο έκαναν και οι τρεις αδερφοί του, ιδρύοντας τις πόλεις Ξάνθο, Πίναρα και Κράγο αντιστοίχως. Ο Κράγος θα μπορούσε να ταυτιστεί με τον άνδρα της Μιλύης, της αδερφής του Σολύμου, που ήταν παιδιά του Δία (ή του Άρη) και της νύμφης Χαλδήνης ή Καλχηδονίας.

* Η Πραξιδίκη έδωσε το όνομά της σε ένα μικρό δορυφόρο του πλανήτη Δία.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Πραξιδικη
Κατηγορία:Θρησκεία στην αρχαία Βοιωτία
Κατηγορία:Θεότητες της δικαιοσύνης
Πρόκρις

Στην ελληνική μυθολογία με το όνομα **Πρόκρις** είναι κυρίως γνωστή η σύζυγος του Κεφάλου.

## Ο μύθος
Η Πρόκρις ήταν ένα από τα πολλά παιδιά της Πραξιθέας και του βασιλιά των Αθηνών Ερεχθέως. Αδέλφια της ήταν ο Κέκροπας ο νεότερος, ο Άλκωνας, ο Ορνέας, ο Θέσπιος, ο Ευπάλαμος, ο Πάνδωρος, ο Μητίωνας, η Μερόπη, η Κρέουσα, η Ωρείθυια, η Πρωτογένεια, η Πανδώρα και η Χθονία. 

Μετά από οκτάχρονη απουσία, ο Κέφαλος επέστρεψε στην πατρίδα του, εμφανίσθηκε στη σύζυγό του Πρόκριδα ως ξένος και την έπεισε με πλούσια δώρα να τον παντρευτεί. Στη συνέχεια της απεκάλυψε την πραγματική του ταυτότητα και, μετά από μικροεπεισόδια, οι δύο σύζυγοι συμφιλιώθηκαν. 

Η Πρόκρις ωστόσο απίστησε κάποτε προς τον Κέφαλο και κατέφυγε στην Κρήτη, στον βασιλιά Μίνωα. Αφού πήρε πλούσια δώρα από τον Μίνωα, επέστρεψε στην Αττική. 

Η Πρόκρις, βλέποντας τον άνδρα της να φεύγει πολύ συχνά στο κυνήγι, τον υποψιάστηκε και τον ακολούθησε κρυφά μια μέρα. Κάποιος δούλος της είχε πει πως στις κυνηγετικές του εξορμήσεις φωνάζει τη λέξη «Νεφέλη». Πραγματικά, ο Κέφαλος επικαλέσθηκε τη νεφέλη αλλά εννοούσε το σύννεφο ή τον δροσερό άνεμο που θα τον ανακούφιζε από τη ζέστη. Σε μια στιγμή, ο Κέφαλος αντιλήφθηκε κίνηση στο φύλλωμα ενός θάμνου. Νομίζοντας ότι πίσω του κρυβόταν θήραμα, έριξε το ακόντιό του, αλλά εκεί κρυβόταν η Πρόκρις, οπότε τη σκότωσε χωρίς να το θέλει, και μάλιστα όντας πιστός σύζυγος. 

Η Πρόκρις αναφέρεται επίσης στην *[[Οδύσσεια]]*, καθώς ο Οδυσσέας τη βλέπει στον Κάτω Κόσμο.

## Γενεαλογία

## Δείτε επίσης
* Με το όνομα Πρόκρις αναφέρεται και μία από τις κόρες του Θεσπίου, τις Θεσπιάδες, η οποία απέκτησε δύο παιδιά με τον Ηρακλή: τον Αντιλέοντα και τον Ιππέα.

## Παραπομπές


## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
* Κρουσίου: «Λεξικόν Ομηρικόν», διασκευή από την 6η γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σ. 766

Κατηγορία:Πρόσωπα της ελληνικής μυθολογίας
Κατηγορία:Θεσπιάδες
Προιτίδες

Στην ελληνική μυθολογία με τη συλλογική ονομασία **Προιτίδες** επονομάζονται οι τρεις (κατ' άλλες πηγές δύο) θυγατέρες του Προίτου, βασιλιά της Τίρυνθας, και της Σθενεβοίας (ο Όμηρος την ονομάζει Άντεια). Σύμφωνα με την κυρίαρχη εκδοχή τα ονόματα των Προιτίδων ήταν: Λυσίππη, Ιφινόη και Ιφιάνασσα.

Οι Προιτίδες όταν ήταν νέες έκαναν το λάθος να περιγελάσουν το ξόανο της θεάς `Ηρας, οπότε η θεά τους ενέβαλε δαιμονική τρέλα (μανία). Το αποτέλεσμα ήταν να αφήσουν τους γονείς τους και να περιφέρονται ολόγυμνες στην ύπαιθρο χώρα. Απελπισμένοι οι γονείς τους έβγαλαν επίσημη ανακοίνωση ότι θα πάντρευαν τη μεγαλύτερη με όποιον τις θεράπευε. Μετά από διάφορες αποτυχημένες απόπειρες αποθεραπείας, και αφού η Ιφινόη πέθανε, κατάφερε να γιατρέψει τις άλλες δύο ο Μελάμποδας με καθαρμούς, και συγκεκριμένα λούζοντάς τις στα ιαματικά νερά του ποταμού της Τριφυλίας Ανίγρου. Μετά από αυτό, ο Προίτος πάντρεψε την Ιφιάνασσα με τον Μελάμποδα και τη Λυσίππη με τον αδελφό του Μελάμποδα, τον Βίαντα. Στο μεταξύ, την εποχή που οι Προιτίδες είχαν τη μανία, απέκτησαν και έναν αδελφό, τον Μεγαπένθη (κατ' άλλους και τον Λέρνο). `Ετσι το βασίλειο μοιράσθηκε σε τρία ίσα μέρη, του Αναξαγόρα (γιου του Μεγαπένθη) και των συζύγων των Προιτίδων. Με αυτό τον τρόπο, οι απόγονοι του Προιτίδων βρέθηκαν τελικώς να βασιλεύουν στο Άργος. Από αυτούς προήλθαν τα τρία βασιλικά γένη του Άργους: οι Αναξαγορίδες, οι Μελαμποδίδες και οι Βιαντίδες.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Προιτιδες
Φυτά Χίου

Τα **Φυτά** είναι μικρό χωριό της βόρειας Χίου (ένα από τα λεγόμενα «Βορειόχωρα»), σε οδική απόσταση 40 χιλιομέτρων από την πόλη της Χίου. Παλαιότερα ήταν έδρα ομώνυμης κοινότητας, ενώ σήμερα υπάγεται στο ομώνυμο δημοτικό διαμέρισμα του δήμου Χίου, το οποίο περιλαμβάνει και τον οικισμό Κηπουριές. Το μεσοσταθμικό υψόμετρο του χωριού είναι 480 μέτρα πάνω από την επιφάνεια της θάλασσας, καθιστώντας τα Φυτά το δεύτερο υψηλότερο χωριό της Χίου μετά τη Σπαρτούντα (530 μέτρα). Πραγματικά, αμφότερα τα χωριά αυτά συγκαταλέγονται ανάμεσα στα λεγόμενα «Χωριά του Πελινναίου», του υψηλότερου δηλαδή βουνού του νησιού. Τα Φυτά είναι κτισμένα στη δυτική πλαγιά του, με θέα προς την Αμανή και το ανοικτό Αιγαίο. Κοντινότερος οικισμός είναι το χωριό Κηπουριές, ενάμισυ περίπου χιλιόμετρο προς τα νότια και χαμηλότερα. Στη συνέχεια του ίδιου δρόμου προς τα βόρεια συναντάμε τη Σπαρτούντα.

Ιστορικά, τα Φυτά αναφέρονται ως *«πολύ υπό των περιηγητών επαινούμενα»* κατά τους περασμένους αιώνες (Ζολώτας) καθότι το δροσερότερο και πιο πολυάνθρωπο από τα χωριά του Πελινναίου, και προπαντός για την πολύυδρη «πηγή του χωριού». Αυτή η δροσερή πηγή είναι γνωστή σήμερα ως **«Νερό του Αγγέλου»** και αναβλύζει από τη ρίζα ενός θεόρατου πλατάνου. Γενικά οι πηγές των Φυτών κινούσαν οκτώ νερόμυλους κατά το παρελθόν. Πάνω από τα Φυτά, η πλαγιά του Πελινναίου καλύπτεται από πυκνό πευκοδάσος. Τα Φυτά είχαν και φρούριο (κτίσθηκε το 1516), παρόμοιο με αυτό των Αυγωνύμων, *«έφερον δε άριστον οίνον μέλανα αλλά και ξανθόν, κατά τους [[πατριδογραφία|πατριδογράφους]]»* (Ζολώτας).

Οι κάτοικοι των Φυτών ασχολούνται με την καλλιέργεια ελαιοδένδρων, οσπρίων, λαχανικών και δημητριακών, καθώς επίσης και με τη μελισσοκομία και την κτηνοτροφία. Η εξέλιξη του πληθυσμού των Φυτών στις επίσημες απογραφές, τυπικό δείγμα μαρασμού της ελληνικής επαρχίας, φαίνεται στον πίνακα.

Ο ενοριακός ναός των Φυτών τιμάται στο όνομα της Αγίας Παρασκευής, αλλά το χωριό πανηγυρίζει και της Αγίας Μαρίνας (17 Ιουλίου). Παλαιοί (από την εποχή της Τουρκοκρατίας) ναοί των Φυτών είναι επίσης η Αγία Μαρίνα, η Αγία Κυριακή, ο `Αγιος Γεώργιος, η Παναγία Εισοδίων, ο `Αγιος Νικόλαος και ο Σταυρός. Το χωριό υπάγεται εκκλησιαστικώς στην αρχιερατική επιτροπεία Βολισσού της Ιεράς Μητροπόλεως Χίου, Ψαρών και Οινουσσών.

Ο ταχυδρομικός κωδικός των Φυτών είναι 82103.

## Αλλού στη Χίο
* Τοπωνύμιο **«τα Φυτά»** στη Χίο υπάρχει και στο χωριό Έξω Διδύμα (αναφερόμενο σε παλαιό κώδικα), καθώς και μεταξύ Καρδαμύλων και Πιτυούς. Στα Νένητα και στη Βολισσό υπάρχει επίπεδη τοποθεσία αποκαλούμενη «η Φυτού», ενώ στην Ποταμιά «τα Φυτούδια».

## Εξωτερικοί σύνδεσμοι
* Σύντομη περιγραφή με εικόνες 

## Πηγές
* Γεωργίου Ι. Ζολώτα: *Ιστορία της Χίου*, τόμος Α («Ιστορική Τοπογραφία και Γενεαλογία»), τύποις Π.Δ. Σακελλαρίου, Αθήναι 1921, σσ. 639-640
* Κώστα Χωρεάνθη: *Τουριστικός οδηγός της Χίου*, εκδ. «Χίος-ημερολόγιο», Χίος 1970

Φυτα
Κατηγορία:Δήμος Χίου
Πάπας Αδριανός Ε΄

Ο **Πάπας Αδριανός Ε΄**  (*Papa Adriano V*, περίπου 1205 - 18 Αυγούστου 1276) διετέλεσε Πάπας Ρώμης το 1276.

## Βιογραφικό

Το κοσμικό του όνομα ήταν Οτομπουόνο ντε Φιέσκι (*Ottobuono de' Fieschi*). Ανήκε σε μια φεουδαρχική οικογένεια της Λιγουρίας, τους Φιέσκι, κόμητες του Λαβάνια. Η πρώτη εκκλησιαστική του θέση ήταν το 1243, όταν έγινε παπικός εφημέριος. Το Δεκέμβριο του 1251, έγινε καρδινάλιος διάκονος του Αγίου Αδριανού από το θείο του Πάπα Ιννοκέντιο Δ΄ (1243&ndash;54). Ήταν, επιπλέον, αρχιδιάκονος της Πάρμας και της Ρενς. Οι ημερομηνίες για την Πάρμα δεν είναι γνωστές, αλλά είναι γνωστό ότι έγινε αρχιδιάκονος της Ρενς το 1250. Διετέλεσε επίσης πρωτοπρεσβύτερος στην πατριαρχική Λιβεριανή Βασιλική την περίοδο 1259-1276.

Στάλθηκε στην Αγγλία το 1265 από τον Πάπα Κλήμη Δ΄ (1265&ndash;68) για να μεσολαβήσει μεταξύ του Ερρίκου Γ΄ της Αγγλίας (1216&ndash;72) και των βαρόνων του και για να κηρύξει στους Σταυροφόρους. Η αδελφή του Βεατρίκη Φιέσκη είχε παντρευτεί τον Θωμά Β΄ του Πεδεμοντίου ο οποίος ήταν ξάδελφος της συζύγου του Ερρίκου Γ΄ Ελεονώρας της Προβηγκίας. Έμεινε εκεί αρκετά χρόνια σαν απεσταλμένος του Πάπα, και συγκεκριμένα από τον Οκτώβριο του 1265 μέχρι τον Ιούλιο του 1268. Η διπλωματική του θέση ήταν τέτοια ώστε το όνομά του να βρίσκεται ακόμη στο αρχαιότερο σωζόμενο δείγμα του αγγλικού γραπτού, το Καταστατικό του Μάλμπορο του 1267. Στον επίσημο τίτλο του κειμένου αυτού αναφέρεται σαν μάρτυρας «ο λόρδος Ότομπον, την περίοδο εκείνη απεσταλμένος στην Αγγλία». (Στη νομοθεσία αυτή αναφερόταν επίσης και ένας νεαρός διπλωμάτης, ο μετέπειτα Πάπας Βονιφάτιος Η΄.) Τον Απρίλιο του 1268 εξέδωσε μία συλλογή κανόνων, οι οποίοι αποτέλεσαν τη βάση για το εκκλησιαστικό δίκαιο της Αγγλίας μέχρι την αναμόρφωσή του το δέκατο έκτο αιώνα.

Κάτω από την επιρροή του Καρόλου του Ανδεγαυού, εκλέχτηκε Πάπας, διαδεχόμενος τον  Πάπα Ιννοκέντιο Ε΄ στις 12 Ιουλίου του 1276, αλλά πέθανε στο Βιτέρμπο στις 18 Αυγούστου του ίδιου έτους χωρίς καν να έχει χειροτονηθεί επίσκοπος. Είναι θαμμένος εκεί, στην εκκλησία του αγίου Φραγκίσκου. Πρακτικά εφόσον ο Αδριανός δεν έγινε ποτέ επίσκοπος, δεν έγινε στην πραγματικότητα Πάπας. Ωστόσο παραδοσιακά προσμετράται στους καταλόγους των Πάπων. Πέτυχε λίγα κατά την περίοδο που ηγήθηκε της Ρωμαιοκαθολικής Εκκλησίας. Ακύρωσε το δελτίο του Πάπα Γρηγόριου Ι΄ (1271&ndash;76) σχετικά με την κράτηση των κονκλάβιων, αλλά πέθανε πριν την επικύρωση των νέων κανονισμών. Στη *[[Θεία Κωμωδία]]* του, ο Δάντης συναντά τον Αδριανό στο Καθαρτήριο, στο επίπεδο των φιλάργυρων, όπου ο Αδριανός εξιλεώνεται για την αμαρτία της εγκόσμιας φιλοδοξίας.

## Παραπομπές



## Πηγές

*  στην *[[Καθολική Εγκυκλοπαίδεια]]* του 1913
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, p.&nbsp;117–118. ISBN 0-500-01798-0.

Κατηγορία:Πάπες
Κατηγορία:Ιταλοί Πάπες
Κατηγορία:Πάπες 13ου αιώνα
Χρυσόστομος Ιωαννίδης

Ο **Χρυσόστομος Ιωαννίδης** (Λευκωσία, 1917 - Λευκωσία, 12 Φεβρουαρίου 1950) ήταν Κύπριος ποδοσφαιριστής και αθλητής στίβου.

Ήταν αθλητής του ΑΠΟΕΛ, και ταυτόχρονα ήταν και μέλος του διοικητικού συμβουλίου του συλλόγου. Αγωνίστηκε μέχρι το 1941 όταν το πρωτάθλημα διακόπηκε λόγω του Β΄παγκοσμίου πολέμου. Αποτέλεσε μέλος της χρυσής ομάδας του ΑΠΟΕΛ που την περίοδο 1936-1940 κατέκτησε σχεδόν όλους τους τίτλους. Απο τη θέση του αμυντικού κατέκτησε 5 πρωταθλήματα και 2 κύπελλα Κύπρου και έμεινε γνωστός σαν *Πάκκος*.

Απεβίωσε στις 12 Φεβρουαρίου 1950 αμέσως μετά την αποχώρηση του από τον χορό του ΑΠΟΕΛ. Ο ΑΠΟΕΛ και η Κ.Ο.Π. αποφάσισαν προς τιμήν του θεσμοθέτηση κυπέλλου που ονομάστηκε Ασπίδα Πάκκου που διοργανώθηκε με αυτή την ονομασία από το 1951 έως το 1968 όπου και διακόπηκε , το κύπελλο αυτό ξαναδιοργανώθηκε το 1979 και συνεχίζετε ακόμα και σήμερα και είναι η αντίστοιχη διοργάνωση του Κυπριακού super cup.

## Τίτλοι
* Κυπριακό πρωτάθλημα:1936, 1937, 1938, 1939, 190
* Κυπριακό κύπελλο:1937, 1941

## πηγές
* *ΑΠΟΕΛ 1926-2001 75 χρόνια ένδοξης πορείας*, έκδοση ΑΠΟΕΛ Λευκωσία 2002

Κατηγορία:Κύπριοι ποδοσφαιριστές
Κατηγορία:Ποδοσφαιριστές ΑΠΟΕΛ
Κατηγορία:Κύπριοι αθλητές του στίβου
Κατηγορία:Αμυντικοί ποδοσφαιριστές
Κορνηλία Μετέλλα

Η **Κορνηλία Μέτελλα** ήταν Ρωμαία υψηλής κοινωνικής θέσης, που έζησε κατά τον 1ο αιώνα π.Χ. Ήταν κόρη του Κοΐντου Καικιλίου Μετέλλου Πίου Σκιπίωνος Νασικά. Το όνομά της θα έπρεπε ορθότερα να είναι *Καικιλία Μέτελλα*, αλλά τον πατέρα της, πριν τον υιοθετήσουν οι Καικίλιοι Μέτελλοι, ανήκε στο γένος των Κορνηλίων.

## Βιογραφικά στοιχεία
Ο Πλούταρχος την περιγράφει σαν μία όμορφη γυναίκα με καλό χαρακτήρα, μορφωμένη, και με ταλέντο στο να παίζει λύρα. Επίσης είχε σημαντικές γνώσεις γεωμετρίας και φιλοσοφίας.

Η Κορνηλία αρχικά παντρεύτηκε τον Πόπλιο Λικίνιο Κράσσο. Πατέρας τού τελευταίου ήταν ο Μάρκος Λικίνιος Κράσσος, μέλος της Α΄ Τριανδρίας. Μετά το τέλος τού συζύγου της κατά τη διάρκεια τού πολέμου, που διεξήγαγε ο πατέρας του στην Παρθία, η Κορνηλία αποτέλεσε την πέμπτη σύζυγο τού Πομπηίου Μάγκνου το 52 π.Χ.. Ήταν πιστή στο πρόσωπό του και τον συνάντησε μαζί με το γιο του, Σέξτο Πομπήιο, στη Μυτιλήνη, μετά το καταστροφικό αποτέλεσμα για την οικογένεια στη Μάχη των Φαρσάλων. Μαζί κατέφυγαν στην Αίγυπτο, όπου ο Πομπήιος δολοφονήθηκε από τους επιτρόπους τού ανήλικου βασιλιά Πτολεμαίου ΙΓ', ελπίζοντας στην εύνοια του Ιουλίου Καίσαρα. Όταν έφτασε εκεί ο τελευταίος, οργίστηκε πολύ και εν καιρώ τιμώρησε τους δολοφόνους τού Πομπηΐου. Έδωσε δε τις στάχτες του στην Κορνηλία μαζί με τον σφραγιστικό του δακτύλιο. Εκείνη επέστρεψε στη Ρώμη, και πέρασε το υπόλοιπο της ζωής της στα κτήματα τού αποθανόντος συζύγου της στην Ιταλία.

## Δείτε ακόμη
* Πομπήιος ο Μέγας
* Ιούλιος Καίσαρ
* Ρωμαϊκή Δημοκρατία
* Αρχαία Ρώμη

## Παραπομπές


Κατηγορία:Γυναίκες στην Αρχαία Ρώμη
Μαρία Αγγελίνα Δούκαινα Παλαιολογίνα

Η **Μαρία Αγγελίνα Δούκαινα Παλαιολογίνα** (1350 - 28 Δεκεμβρίου 1394) από τον Οίκο των Νεμάνια ήταν δέσποινα της Ηπείρου από το 1385 ως το 1386. Το μικρό διάστημα της εξουσίας της ήταν μεταβατικό για το δεσποτάτο της Ηπείρου, καθώς τη σερβική δυναστεία διαδέχτηκε η ιταλική των Μπουντελμόντι.

## Βιογραφία

Η Μαρία ήταν κόρη του Σέρβου Συμεών Ούρεση και της Θωμαΐδας Ορσίνι. Η γονείς της μητέρας της ήταν ο Ιωάννης Β΄ Ορσίνι δεσπότης της Ηπείρου και η Άννα Αγγελίνα. Μεταξύ 1360-1366, η Μαρία παντρεύτηκε τον Θωμά Β΄ Πρελιούμποβιτς, που ορίστηκε διοικητής της Ηπείρου στα Ιωάννινα, από τον πατριό του. Η ίδια φαίνεται ότι ήταν ιδιαίτερα δημοφιλής με τους υπηκόους της, όμως ο σύζυγός της μάλλον την κακομεταχειριζόταν και τελικά συνωμότησε στη δολοφονία του στις 23 Δεκεμβρίου 1384.

Αμέσως μετά ο λαός των Ιωαννίνων την ανακήρυξε κυβερνήτη του. Η ίδια χρησιμοποιούσε τον τίτλο «βασίλισσα». Κάλεσε κοντά της τον αδελφό της Ιωάννη Ούρεση (πλέον μοναχό με το όνομα Ιωάσαφ) για να την συμβουλεύει σε θέματα διακυβέρνησης. Ο Ιωάννης Ούρεσης της πρότεινε να παντρευτεί τον Ησαύ Μπουοντελμόντι (Esau de' Buondelmonti), έναν Λατίνο ευγενή που είχε αιχμαλωτίσει ο πρώην σύζυγός της το 1379. Υπάρχει και η υπόθεση ότι ήδη υπήρχε κρυφό ειδύλλιο, το οποίο οδήγησε στην δολοφονία του πρώην συζύγου της.

Ο γάμος έγινε το 1385, αμέσως μετά ο αδελφός της Ιωάννης Ουρός αποσύρθηκε στα Μετέωρα ως μοναχός όπου παρέμεινε μέχρι τον θάνατο του (1422). Η Μαρία απεβίωσε μετά από εννιά χρόνια, το 1394. Στο Χρονικό των Ιωαννίνων, που ήταν έργο ιδιαίτερα εχθρικό προς τον Θωμά Πρελιούμποβιτς, περιγράφεται η Μαρία με πολύ κολακευτικούς χαρακτηρισμούς. Ο Βυζαντινός ιστορικός όμως Λαόνικος Χαλκοκονδύλης υποστηρίζει ότι ήταν άπιστη σύζυγος, αμφισβητούμενης ηθικής στάθμης. Η Μαρία, όπως μαρτυρούν οι πηγές δεν είχε απογόνους.

## Οικογένεια
Παντρεύτηκε πρώτα τον Θωμά Πρελιούμποβιτς, που έγινε δεσπότης της Ηπείρου.

Μετά το τέλος του, η Μαρία έκανε δεύτερο γάμο με τον Ησαύ Μπουοντελμόντι, που έγινε δεσπότης της Ηπείρου.

Δεν απέκτησε από τους γάμους της απογόνους.

## Παραπομπές



## Πηγές

*The Oxford Dictionary of Byzantium, Oxford University Press, 1991.  (Αγγλικά)
*Γεώργιος Κ. Σούλης. Σέρβοι και Βυζάντιο.  Αθήνα 1995. 
*John V.A. Fine Jr., The Late Medieval Balkans, Ann Arbor, 1987.(Αγγλικά)

Κατηγορία:Δεσπότες της Ηπείρου
Κατηγορία:Οίκος Παλαιολόγων - Νέμανιτς
Κατηγορία:Δεσπότισσες της Σερβίας
Απόδοση (οικονομικά)

Η **απόδοση** (αγγλικά: return) μιας επένδυσης είναι το μέγεθος κατά το οποίο μεταβάλλεται ο πλούτος ενός επενδυτή. Διακρίνονται οι παρακάτω έννοιες της απόδοσης:

* **πραγματοποιηθείσα απόδοση** (historical return): είναι η πραγματική απόδοση μιας επένδυσης η οποία πραγματοποιήθηκε μια συγκεκριμένη χρονική περίοδο.

* **αναμενόμενη απόδοση** (expected return): είναι η απόδοση την οποία οι επενδυτές προβλέπουν πως θα αποκομίσουν στο μέλλον από μια επένδυση.

* **απαιτούμενη απόδοση** (required return): είναι η ελάχιστη απόδοση την οποία οι επενδυτές απαιτούν να λάβουν από μία επένδυση ώστε να την αναλάβουν. Περιλαμβάνει την πραγματική απόδοση χωρίς κίνδυνο (real risk free rate), το αναμενόμενο ποσοστό πληθωρισμού και την ανταμοιβή για τον κίνδυνο που αναλαμβάνει ο επενδυτής (risk premium). Συνίσταται δε ως μέγεθος, στην απόδοση εισοδήματος (capital yield) και τα κέρδη ή ζημιές του κεφαλαίου (capital gain & capital loss).

Όταν οι διαπραγματεύσεις των αξιογράφων στο χρηματιστήριο αξιών δεν είναι συνεχείς, η απόδοση R του αξιογράφου i τη χρονική στιγμή t ισούται με τη μεταβολή της τιμής P τη χρονική στιγμή t από την τιμή που είχε τη χρονική στιγμή t-1, προς την αρχική αυτή τιμή. Δηλαδή, η απόδοση μετράει πόσο μεταβλήθηκε η αξία του αξιογράφου προς την αρχική του αξία.

* R_{it} = \frac{P_{it}-P_{it-1}}{P_{it-1}}

Όταν όμως έχουμε συνεχείς συναλλαγές των αξιογράφων, χρησιμοποιείται ο εξής λογάριθμος της τιμής P τη χρονική στιγμή t συν το μέρισμα D την ίδια χρονική στιγμή, προς την τιμή που είχε το αξιόγραφο τη στιγμή t-1:

* R_{it} = ln(\frac{P_{it} + D_{it}}{P_{it-1}})

## Αναμενόμενη απόδοση

Η αναμενόμενη απόδοση ER του αξιογράφου i τη χρονική στιγμή t, ορίζεται ως η πιθανότητα να πραγματοποιηθεί η συγκεκριμένη απόδοση αυτή τη δεδομένη χρονική στιγμή. Μπορεί να υπολογισθεί ως ο σταθμικός μέσος όρος όλων των n δυνητικών αποδόσεων R που μπορούν να παρουσιασθούν σε μία επένδυση, έκαστη από τις οποίες σταθμίζεται από την αντίστοιχη πιθανότητα P να παρουσιασθεί:

* E(R_{it})= \sum_{i=1}^n P_iR_{it}

## Πηγές

* **Βιβλιογραφία**:
** Γιώργος Λελεδάκης: "Ανάλυση και Διαχείριση Χαρτοφυλακίου", Εκδόσεις Οικονομικού Πανεπιστημίου Αθηνών, Αθήνα 2007

Κατηγορία:Χρηματοοικονομικά
Κατηγορία:Επενδύσεις
Κατηγορία:Πληθωρισμός
Καμεράτα Φλωρεντίνα

Με το όνομα **Καμεράτα Φλωρεντίνα** (*Camerata Florentina*), αποδιδόμενο στην ελληνική και ως *Φλωρεντινή συντροφιά* φέρονταν ομάδα καλλιτεχνών που σύχναζε στη Φλωρεντία και ειδικά στην οικία του ποιητή και μουσικού Ιωάννη Μπάρντι, Κόμη του Βέρνιο, δημιουργού του μελοδράματος.

Η ομάδα αυτή ασχολήθηκε με τη μουσική και με μελέτες κυρίως επί των συνθέσεων των μελών της και ειδικότερα επί των Τζάκοπο Πέρι και Τζούλιο Κατσίνι που αποτέλεσαν και την αρχή της μουσικής επανάστασης (1600 - 1700), της χειραφέτησης δηλαδή της απλής πολυφωνικής μουσικής κατά τη προγενέστερη εποχή.

## Εξωτερικοί σύνδεσμοι
Η επίσημη ιστοσελίδα

Κατηγορία:Αναγεννησιακή μουσική
Κατηγορία:Ιστορία της Φλωρεντίας
Λάμπρος Λάμπρου (ποδοσφαιριστής)

Ο **Λάμπρος Λάμπρου** είναι Κύπριος  διεθνής αμυντικός ποδοσφαιριστής που αγωνίζεται στην Ανόρθωση Αμμοχώστου.

## Βιογραφικό
Ο **Λάμπρου** γεννήθηκε στις 9 Σεπτεμβρίου του 1977 και ξεκίνησε την επαγγελματική του καριέρα το 1997 από τον Εθνικό Άχνας.Το 1998 μεταγράφηκε στην  Ανόρθωση Αμμοχώστου, την αμέσως επόμενη σεζόν όμως επέστρεψε στον Εθνικό όπου έμεινε μέχρι το καλοκαίρι του 2006 όταν μεταγράφηκε για δεύτερη φορά στην Ανόρθωση.

Ο **Λάμπρου** είναι διεθνής με την Εθνική Κύπρου μετρώντας από το 2003 όταν και έκανε το ντεμπούτο του,33 συμμετοχές.

## Καριέρα

Κατηγορία:Ποδοσφαιριστές Εθνικής Κύπρου
Κατηγορία:Κύπριοι ποδοσφαιριστές
Κατηγορία:Ποδοσφαιριστές Ανόρθωσης
Κατηγορία:Ποδοσφαιριστές Εθνικού Άχνας
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Νέας Σαλαμίνας
Κατηγορία:Ποδοσφαιριστές Ερμή Αραδίππου
Κατηγορία:Ποδοσφαιριστές Α΄ κατηγορίας Κύπρου
Token ring

To **token ring** - **δακτύλιος με κουπόνι** ή **δακτύλιος με σκυτάλη** είναι ένας τύπος τοπικού δικτύου υπολογιστών. Αναπτύχτηκε αρχικά από την ΙΒΜ και παραμένει η κύρια τοπολογία τοπικού δικτύου που χρησιμοποιεί η IBM. Το πρότυπο IEEE 802.5 είναι σχεδόν ταυτόσημο με το token ring. 
Στην πράξη υλοποιείται από ενα σύνολο υπολογιστών με συνδέσεις από σημείο σε σημείο. Μειονέκτημα του είναι ότι αν υπάρξει διακοπή στο καλώδιο τότε ο δακτύλιος πεθαίνει , αλλά αυτό το πρόβλημα λύνεται με την χρήση κέντρου καλωδίωσης.

## Δείτε επίσης
* Token Bus
* Ethernet

## Πηγές
* *Τεχνολογία δικτύων επικοινωνιών *, Εκδ. Ο.Ε.Δ.Β.

Κατηγορία:Μετάδοση δεδομένων
Κατηγορία:Δίκτυα υπολογιστών
Token Bus

To **token bus** είναι μια τοπολογία τοπικού δικτύου υπολογιστών που χρησιμοποιεί σαν μέσο σύνδεσης των υπολογιστών ομοαξονικό καλώδιο. Ένα ειδικό πλαίσιο δεδομένων, το κουπόνι, περνάει από υπολογιστή σε υπολογιστή. Το κουπόνι διατίθεται σε κάθε υπολογιστή για περιορισμένο χρονικό διάστημα στο οποίο ο κάτοχος του έχει δυνατότητα να εκπέμψει τα δικά του πλαίσια ,αν έχει, ειδάλλως το αποδεσμεύει. Κάθε υπολογιστής πρέπει να γνωρίζει την διεύθυνση του επόμενου υπολογιστή που θα παραδόσει το κουπόνι και συνεπώς χρειάζεται ειδικό πρωτόκολλο δικτύου το οποίο να υποστηρίζει την λειτουργία της τοπολογίας token bus.

Το Token bus οριστικοποιήθηκε από την επιτροπή IEEE 802.4. Χρησιμοποιείται κυρίως για βιομηχανικές εφαρμογές. Χρησιμοποιήθηκε από την εταιρέια GM (General Motors) στην προσπάθεια της να υποστηρίζει το Manufacturing Automation Protocol (MAP).
## Δείτε επίσης
* Token ring
* Ethernet

## Πηγές
* *Τεχνολογία δικτύων επικοινωνιών *, Εκδ. Ο.Ε.Δ.Β.

Κατηγορία:Μετάδοση δεδομένων
Κατηγορία:Δίκτυα υπολογιστών
Κβάντωση του ηλεκτρικού φορτίου

Το φορτίο κάθε φορτισμένου σώματος θα είναι *ακέραιο πολλαπλάσιο του στοιχειώδους* ηλεκτρικού φορτίου . Την ιδιότητα αυτή την ονομάζουμε **κβάντωση του ηλεκτρικού φορτίου**.

Οπότε βάσει του παραπάνω κανόνα μπορεί να εξαχθεί το συμπέρασμα ότι για ένα άτομο που κατέχει χ αριθμό ηλεκτρονίων, μπορεί να ιονιστεί μεταφέροντας έναν αριθμό ηλεκτρονίων y όπου y < χ με y ∈ Q (κβαντικό ανιόν) ή παίρνοντας έναν οποιοδήποτε ακέραιο αριθμό ηλεκτρονίων (κβαντικό κατιόν). Το φαινόμενο αυτό ανακαλύφθηκε από τον Νιλς Μπορ το 1913.

Κατηγορία:Ηλεκτρισμός
Τουλλία Κικερόνις

Η **Τουλλία Κικερόνις** (*Tullia Ciceronis*, 5 Αυγούστου 79 π.Χ. ή 78 π.Χ. – Φεβρουάριος 45 π.Χ.), ή **Τουλλιόλα** (όπως την αποκαλούσε χαϊδευτικά ο πατέρας της), ήταν η μοναχοκόρη και το πρώτο παιδί του Ρωμαίου ρήτορα και πολιτικού Μάρκου Τύλλιου Κικέρωνα από τον πρώτο του γάμο με την Τερεντία. Νεότερος αδερφός της ήταν ο Μάρκος Τούλλιος Κικέρων ο Νεότερος (γενν. 65 π.Χ.), ο οποίος και διετέλεσε ύπατος το 30 π.Χ.

## Βιογραφικά στοιχεία
Πληροφορίες για τη ζωή της Τουλλίας μας παρέχει ο Πλούταρχος στη βιογραφία που συνέγραψε για τον Κικέρωνα, αλλά και τα γράμματα που ο ίδιος ο Κικέρων έγραψε σε φίλους, ιδίως στη μητέρα της και το Ρωμαίο ιππέα Τίτο Πομπόνιο Αττικό.

Η Τουλλία το 66 π.Χ. αρραβωνιάστηκε το Γάιο Καλπούρνιο Πίζο Φρούγκι, ο οποίος διετέλεσε κυαίστωρ το 58 π.Χ. Τον παντρεύτηκε το 63 π.Χ., ωστόσο εκείνος πέθανε το 57 π.Χ. Την επόμενη χρονιά η Τουλλία αρραβωνιάστηκε και νυμφεύτηκε το Φούριο Κρασίπη. Παρόλο που ο γάμος τους υπήρξε ευτυχισμένος, χώρισαν το 51 π.Χ. για άγνωστους λόγους.

Κατά τη διάρκεια των Εμφυλίων Πολέμων, η Τουλλία επισκέφτηκε τον πατέρα της στο Brundisium. Η Τερεντία δεν κατάφερε να παρέχει στην κόρη της κατάλληλη συνοδεία και χρήματα για τα έξοδά της.

Το καλοκαίρι του 50 π.Χ., η Τουλλία παντρεύτηκε τον Πόπλιο Κορνήλιο Δολαβέλλα, που εκλέχτηκε ύπατος το 44 π.Χ. Ο γάμος αυτός δεν υπήρξε ευτυχισμένος. Ωστόσο είχε ως καρπό δύο γιους. Ο πρώτος γεννήθηκε στις 19 Μαΐου 49 π.Χ. και χάθηκε τον ίδιο χρόνο. Το ζευγάρι πήρε διαζύγιο το 46 π.Χ. Το Φεβρουάριο του 45 π.Χ. η Τουλλία άφησε την τελευταία της πνοή στο σπίτι του Δολαβέλλα, ένα μήνα μετά τη γέννηση του δεύτερου παιδιού τους, το οποίο ευτυχώς επέζησε. 

Ο Κικέρων ένιωσε μεγάλη θλίψη εξαιτίας του θανάτου της κόρης του. Οι φίλοι του και οι πολιτικοί του σύμμαχοι προσπάθησαν να τον παρηγορήσουν στέλνοντάς του γράμματα παρηγοριάς, ορισμένα από τα οποία επιβιώνουν μέχρι σήμερα. Εξαιτίας του πένθους του, τελικά χώρισε από τη δεύτερη σύζυγό του, την Πουμπιλία, η οποία ζήλευε την Τουλλία και δεν έδειξε ιδιαίτερη θλίψη μετά το θάνατο της τελευταίας.

Το 15ο αιώνα, βρέθηκε ένας τάφος στην πόλη της Ρώμης, ο οποίος αναγνωρίστηκε ως το μνήμα της Τουλλίας. Ανάμεσα σε άλλα αντικείμενα βρέθηκε κι ένα λυχνάρι, το οποίο σύμφωνα με το θρύλο έκαιγε για πάνω από δεκαπέντε αιώνες.

## Δείτε επίσης
* Κικέρων
* Αρχαία Ρώμη

## Παραπομπές


## Πηγές
* Browne, Thomas.  *Pseudodoxia epidemica: or, Enquiries into very many received tenants, and commonly presumed truths* ["Vulgar Errors"], Βιβλίο III, κεφ. 21.  1662.  Στο *The Works of Sir Thomas Browne*, εκδ. Charles Sayle.  3 τόμοι.  Edinburgh: John Grant, 1927.  Κείμενο online Luminarium.org
* Donne, John.  *The Poems of John Donne: edited from the Old Editions and Numerous Manuscripts with Introductions & Commentary by Herbert J. C. Grierson, M.A.*  2 τόμοι.  Oxford: Clarendon Press, 1912.  
* Lemprière, John.  "Tulliola or Tullia."  *A Classical Dictionary: Containing a copious account of all proper names mentioned in ancient authors. *Bibliotheca Classica*.* 3η Αμερικανική Έκδοση.  Philadelphia: J. Crissy, 1822.
* Πλούταρχος. *Βίοι Παράλληλοι: Κικέρων*

## Εξωτερικοί σύνδεσμοι
* 

Κατηγορία:Γυναίκες στην Αρχαία Ρώμη
Οικογένεια Ράλλη (αθηναϊκός κλάδος)

Οι **Ράλληδες των Αθηνών** αποτελούν κλάδο οικογένειας Ράλλη εκ Κωνσταντινουπόλεως, μέλη της οποίας διακρίθηκαν στο εμπόριο, τα νομικά και την πολιτική. Ο κλάδος των Αθηνών ανέδειξε τρεις πρωθυπουργούς καθώς και αρκετούς στρατιωτικούς και νομικούς. 

## Μέλη

* Ράλλης, γενάρχης του αθηναϊκού κλάδου των Ράλληδων
** Αλέξανδρος Ράλλης (1760 - 1821), διπλωμάτης και γιος του προηγουμένου
*** Κωνσταντίνος Ράλλης, γιος του Αλέξανδρου
**** Μιλτιάδης Ράλλης, δικαστικός και γιος του Κωνσταντίνου
*****Κωνσταντίνος Ράλλης, καθηγητής εκκλησιαστικού δικαίου, μέλος της Ακαδημίας Αθηνών και γιος του Μιλτιάδη
***** Δημήτριος Ράλλης, αξιωματικός του στρατού και γιος του Μιλτιάδη
****** Αλέξανδρος Ράλλης, αντιναύαρχος του Πολεμικού Ναυτικού, σύζυγος Ζωής Ιωάννη Μανέτα και γιος του Δημητρίου
******* Κωνσταντίνος Ράλλης, πρέσβης, σύζυγος Υβόννης Παπαδοπούλου και γιος του Αλεξάνδρου
*** Γεώργιος Ράλλης, νομικός, πρόεδρος του Αρείου Πάγου, πολιτικός και γιος του Αλέξανδρου
**** Δημήτριος Ράλλης, πρέσβης και γιος του Γεωργίου
***** Αλεξάνδρα Ράλλη, σύζυγος Διονυσίου Στεφάνου και κόρη του Δημητρίου
****** Αλέξιος - Παύλος Στεφάνου, πρέσβης και γιος της Αλεξάνδρας
**** Αλέξανδρος Ράλλης, πρέσβης, σύζυγος Στυλιανής Παναγιωτοπούλου και γιός του Γεωργίου, 
**** Γεώργιος Ράλλης, δικηγόρος και γιός του Αλεξάνδρου
**** Χαρίκλεια Ράλλη, σύζυγος Περικλή Αργυρόπουλου και κόρη του Μιλτιάδη
*** Πηνελόπη σύζυγος του Γεωργίου κόρη του Ζώη Πάνου
**** Αλέξανδρος Ράλλης, διπλωμάτης, σύζυγος Σοφίας Δεσποτοπούλου και γιος του Γεωργίου
***** Πηνελόπη Ράλλη, σύζυγος Ιωάννη Γρυπάρη και κόρη του Αλεξάνδρου
**** Ελένη Ράλλη, σύζυγος Περικλή Σούτσου και κόρη του Γεωργίου
**** **[[Δημήτριος Ράλλης]]**, υφηγητής νομικής, πρωθυπουργός της Ελλάδας και γιος του Γεωργίου
***** **[[Ιωάννης Ράλλης]]**, πρωθυπουργός της Ελλάδας, σύζυγος σε α΄ γάμο με την Ασπασία Κυριακούλη Μαυρομιχάλη & σε β΄ με την Ζαΐρα Γεωργίου Θεοτόκη και γιος του Δημητρίου
****** **[[Γεώργιος Ράλλης]]**, πρωθυπουργός της Ελλάδας και γιος του Ιωάννη από τον γάμο του με την Ζαΐρα Θεοτόκη
******* Ζαΐρα Ράλλη - Παπαληγούρα, καθηγήτρια ψυχολογίας στο Αριστοτέλειο Πανεπιστήμιο Θεσσαλονίκης, σύζυγος του Αναστάσιου Παπαληγούρα και κόρη του Γεωργίου 
******** Λένα Παπαληγούρα, ηθοποιός και κόρη της Ζαΐρας
****** Δημήτριος Ράλλης, δικηγόρος, διευθυντής πολιτικού γραφείου Ιωάννη Ράλλη και γιος του Ιωάννη
***** Γεώργιος Δ. Ράλλης, βουλευτής και γιος του Δημητρίου
***** Μαρίκα Ράλλη, σύζυγος του Νικολάου Πάππου και κόρη του Δημητρίου
****** Λουκία Πάππου, οδηγός αυτοκινήτων και κόρη της Μαρίκας
****** Κατερίνα Πάππου, σύζυγος του Περικλή Σακελλάριου και κόρη της Μαρίκας

## Παραπομπές


Ραλλη
*
*
Σήμα

**Σήμα** ονομάζεται οποιοδήποτε σύμβολο (σινιάλο) το οποίο μπορεί να αξιοποιηθεί για συμβολική, προφορική ή γραπτή επικοινωνία, εξ αποστάσεως ή εκ του σύνεγγυς. 

* Βλέπε ηλεκτρικό σήμα.

Επίσης η λέξη *σήμα* μπορεί να αναφέρεται στις παρακάτω ειδικότερες έννοιες:
* μία συνάρτηση μεταξύ μεταβαλλόμενων φυσικών ποσοτήτων η οποία μελετάται από το επιστημονικό πεδίο της επεξεργασίας σήματος.
** Ψηφιακό σήμα
** Αναλογικό σήμα
* Σήμα (υπολογιστές), ένας μηχανισμός διαδιεργασιακής επικοινωνίας στην επιστήμη υπολογιστών.
* Εμπορικό σήμα, είναι κάθε σημείο επιδεκτικό γραφικής παραστάσεως, ικανό να διακρίνει τα προϊόντα ή τις υπηρεσίες μιας επιχειρήσεως από εκείνα των άλλων επιχειρήσεων, το οποίο έχει κατατεθεί και αναγνωρισθεί σύμφωνα με τις διατάξεις του Νόμου περί Σημάτων.
Ανίχνευση και διόρθωση σφαλμάτων

:*Το αρκτικόλεξο CRC το οποίο αναφέρεται στον αλγόριθμο ανίχνευσης σφαλμάτων Cyclic Redundancy Check κατευθύνει εδώ. Για τον ομώνυμο [[Κατάλογος κωδικών χωρών ΔΟΕ|κωδικό χώρας ΔΟΕ]] βλ. [[Κόστα Ρίκα]].*

Με τον όρο **ανίχνευση και διόρθωση σφαλμάτων** αναφερόμαστε σε ένα σύνολο μεθόδων οι οποίες επιτρέπουν την αποτίμηση της ακεραιότητας κάποιων δεδομένων, τα οποία π.χ. έχουν μεταδοθεί μέσω κάποιου τηλεπικοινωνιακού καναλιού, και προαιρετικά την επιδιόρθωση των δεδομένων αυτών σε περίπτωση που εντοπιστεί βλάβη της ακεραιότητάς τους. Υπάρχουν πολλαπλοί τρόποι και αλγόριθμοι για να επιτευχθεί κάτι τέτοιο, συνήθως μαθηματικά θεμελιωμένοι στη θεωρία πληροφοριών, οι οποίοι όπως είναι φανερό βρίσκουν μεγάλη εφαρμογή στις τηλεπικοινωνίες και στην πληροφορική.

## Δείτε επίσης
* Κυκλικός Έλεγχος Πλεονασμού

Κατηγορία:Μετάδοση δεδομένων
Κατηγορία:Αποσφαλμάτωση
Κατηγορία:Σφάλματα υπολογιστών
Επένδυση

**Επένδυση** (αγγλικά: investment) ονομάζεται η δέσμευση κεφαλαίων για ένα χρονικό διάστημα, η οποία αναμένεται να αποφέρει πρόσθετα κεφάλαια στον επενδυτή. Με τεχνικούς όρους, η επένδυση είναι μια ακολουθία Καθαρών Ταμειακών Ροών.

Για την πραγματοποίηση μιας επένδυσης γίνεται αρχικά μια ανάλυση των αξιογράφων και ακολουθούν έπειτα τεχνικές διαχείρισης χαρτοφυλακίου. 

## Αξιολόγηση επενδυτικών έργων

Υπάρχουν διάφορες μέθοδοι αξιολόγησης επενδυτικών έργων, οι οποίες κατατάσσονται σε ορθολογικές και μη ορθολογικές. Οι πιο συχνά χρησιμοποιούμενες είναι οι ορθολογικές, όπως η Καθαρά Παρούσα Αξία και ο Εσωτερικός Βαθμός Απόδοσης.

### Καθαρή Παρούσα Αξία

Η Καθαρή Παρούσα Αξία (ΚΠΑ) μιας επένδυσης είναι η διαφορά μεταξύ της παρούσας αξίας των n καθαρών ταμειακών ροών ΚΤΡ της επένδυσης, προεξοφλημένων στο παρόν με επιτόκιο i και του αρχικού κεφαλαίου Κο που απαιτείται για να πραγματοποιηθεί η επένδυση σήμερα. 

:\Kappa\Pi\Alpha=\sum_{t=1}^n \frac {KTP_t}{(1+i)^n} - K_o  

* Σε περίπτωση που η παρούσα αξία των αναμενόμενων ταμειακών ροών από την επένδυση σήμερα είναι πιο υψηλή από το απαιτούμενο κόστος της επένδυσης, δηλαδή η ΚΠΑ>0, η επένδυση γίνεται αποδεκτή.

* Σε περίπτωση που η ΚΠΑ=0, ο επενδυτής πρέπει να είναι αδιάφορος με βάση αυτό το κριτήριο επιλογής.

* Σε περίπτωση που η ΚΠΑ X + Xr=\ XX  X (1+r)=\ XX  X=\frac{XX}{1+r}   \frac{XX}{1+r} - X=0  

Έπειτα, κάνουμε δοκιμές επιτοκίων r, έτσι ώστε να ισχύει η ισότητα.

### Περίοδος Επανείσπραξης του Κεφαλαίου

Ανάμεσα στις μη ορθολογικές μεθόδους αξιολόγησης συγκαταλέγεται η Περίοδος Επανείσπραξης του Κεφαλαίου (ΠΕΚ), που μετρά των αριθμό των ετών που απαιτούνται για να ανακτήσουμε τα κεφάλαια που καταβάλαμε για την πραγματοποίηση μιας επένδυσης. 





### Μέση Ετήσια Απόδοση Επένδυσης

Η Μέση Ετήσια Απόδοση Επένδυσης (ΜΕΑ) ορίζεται ως το Μέσο Καθαρό Κέρδος (ΜΚΚ) προς την Αρχική Επένδυση (ΑΕ) ή προς το μισό της αρχικής επένδυσης

:MEA= \frac{MKK}{AE} ή MEA= \frac{MKK}{AE/2}

## Παραπομπές


## Πηγές
* **Βιβλιογραφία**: 
** Γεώργιος Καραθανάσης: «Χρηματοοικονομική Διοίκηση και Χρηματιστηριακές Αγορές», Εκδόσεις Μπένου, Αθήνα 1999.

## Εξωτερικοί σύνδεσμοι
* 

Κατηγορία:Χρηματοοικονομικά
Διαμόρφωση σήματος

Στον τομέα των ηλεκτρονικών **διαμόρφωση** είναι η διαδικασία της αλλαγής ενός ή περισσότερων χαρακτηριστικών μιας περιοδικής κυματομορφής υψηλής συχνότητας , οριζόμενο ως φέρον σήμα, βάσει ενός άλλου αυξομειούμενου σήματος. Για παράδειγμα ο μουσικός ο οποίος μπορεί να κλιμακώσει τον ήχο σε ένα μουσικό όργανο μεταβάλοντας την ένταση, τον χρονισμό και τον τόνο του. Οι τρεις βασικές παραμέτροι της περιοδικής κυματομορφής είναι το πλάτος («ενταση»), η φάση («χρονισμός») και η συχνότητά της («τόνος»),που μπορούν να αλλάξουν από ένα σήμα αποτελούμενο από χαμηλές συχνότητες ώστε να προκύψει το διαμορφωμένο σήμα. Η υψηλής συχνότητας διαμορφωμένη κυματομορφή χρησιμοποιείται ως μεταφορέας του αρχικού σήματος.

Στις τηλεπικοινωνίες, **διαμόρφωση** ονομάζεται η διαδικασία μεταβολής ενός περιοδικού σήματος, συνήθως υψίσυχνου, με στόχο την κωδικοποίηση σε αυτό ενός σήματος χαμηλής συχνότητας το οποίο μεταφέρει κωδικοποιημένη πληροφορία. Το υψίσυχνο σήμα τότε καλείται **φέρον** και συνήθως είναι σήμα απλής συχνότητα (π.χ. μία ημιτονοειδής κυματομορφή). Η διαμόρφωση απαιτείται για να μπορέσει να διέλθει ένα σήμα από κάποιο τηλεπικοινωνιακό κανάλι (ένα καλώδιο, στις ενσύρματες επικοινωνίες, ή ο ελεύθερος χώρος, στις ασύρματες επικοινωνίες) το εύρος ζώνης του οποίου δεν επικαλύπτεται με το εύρος ζώνης του σήματος.  **Διαμορφωτής** ονομάζεται η συσκευή η οποία δέχεται σαν είσοδο μια ακολουθία δυαδικών ψηφίων και την μετατρέπει σε κυματομορφή (αναλογική η ψηφιακή) κατάλληλη για μετάδοση. Στο άλλο άκρο της επικοινωνίας, στον παραλήπτη, λαμβάνει χώρα η ανάστροφη διαδικασία προκειμένου να ανακτηθεί το αρχικό σήμα, η αποδιαμόρφωση με την ανάλογη συσκευή, τον **αποδιαμορφωτή**. Μία συσκευή η οποία μπορεί να επιτελεί και τις δύο διεργασίες, έτσι ώστε να λειτουργεί και ως αποστολέας και ως παραλήπτης, ονομάζεται μόντεμ (modem, εκ των αγγλικών λέξεων Modulator-Demodulator).

## Αναλογικές Διαμορφώσεις
Στις αναλογικές διαμορφώσεις το σήμα πληροφορίας που διαμορφώνεται είναι σε αναλογική μορφή. Οι κυριότερες μέθοδοι των αναλογικών διαμορφώσεων είναι οι:
* Διαμόρφωση πλάτους (AM)
** Διαμόρφωση απλής ζώνης (SSB)
** Διαμόρφωση διπλής ζώνης (DSB)
* Διαμόρφωση συχνότητας (FM)
* Διαμόρφωση φάσης (PM)

## Ψηφιακές Διαμορφώσεις
Στις ψηφιακές διαμορφώσεις το σήμα πληροφορίας που διαμορφώνεται είναι σε ψηφιακή μορφή. Οι κυριότερες μέθοδοι των ψηφιακών διαμορφώσεων είναι:
* Διαμόρφωση μετατόπισης συχνότητας (FSK)
* Διαμόρφωση μετατόπισης πλάτους (ASK)
** On Off Keying (OOK)
* Διαμόρφωση μετατόπισης φάσης (PSK)
* Quadrature Amplitude Modulation (QAM)

## Πηγές
* *Ασύρματες Επικοινωνίες και Δίκτυα*, Stallings William, Εκδ. Τζιόλα

Κατηγορία:Μετάδοση δεδομένων
Τογκιόλα Τουλαφόνο

Ο ** Τογκιόλα Τουλαφόνο** (*Togiola Talalelei A. Tulafono*, γενν. 28 Φεβρουαρίου 1947) ήταν ο κυβερνήτης στις Αμερικανικές Σαμόα από τις 26 Μαρτίου 2003 ως τις 3 Ιανουαρίου 2013. Είναι μέλος του Δημοκρατικού Κόμματος και προτού γίνει Κυβερνήτης υπηρέτησε στο αξίωμα του Αντικυβερνήτη, από το 1997 ως το 2003.

## Βιογραφία
Γεννήθηκε στις 28 Φεβρουαρίου του 1947 στο νησί Αουνούου. Σπούδασε στη Σαμόα και έπειτα στις ΗΠΑ, όπου έκανε μπάτσελορ στις Πολιτικές Επιστήμες και στην Κοινωνιολογία. Στη συνέχεια έλαβε ντοκτορά από το Νομικό Πανεπιστήμιο του Γουόσμπερν στο Τοπέκα του Κάνσας, το 1975.

## Δικαστική καριέρα
Μετά το πανεπιστήμιο, ο Τουλαφόνο εργάστηκε ως υπάλληλος στην Εισαγγελία των Αμερικανικών Σαμόα και έπειτα στο Υπουργείο επί θεμάτων Σαμόα. Έπειτα εργάστηκε ως ασκούμενος δικηγόρος και αντιπρόεδρος στην αεροπορική εταιρεία  South Pacific Airlines στη διάρκεια της δεκαετίας του 1970.

Διορίστηκε δικαστής σε επαρχιακό δικαστήριο (district court) to 1978 και έπειτα στη Γερουσία των Αμερικανικών Σαμόα το 1980. Έπειτα από θητεία ενός έτους στην Άνω Βουλή στην κομητεία Σαόλε επέστρεψε ως ασκούμενος δικηγόρος. Το 1989 εξελέγη ξανά γερουσιαστής. Ακολούθησε η ανάληψη περισσοτέρων θέσεων, μεταξύ των οποίων και αυτή του προέδρου της Επιτροπής Ανωτέρας Εκπαίδευσης. Το 1997 προήδρευσε των Μίνι Αγώνων του Νοτίου Ειρηνικού, όταν οι τελευταίοι διοργανώθηκαν στις Αμερικανικές Σαμόα.

## Μετέπειτα χρόνια
Στις 3 Ιανουαρίου του 1997 ορκίστηκε Αντικυβερνήτης και παρέμεινε στο αξίωμα ως τον αδόκητο θάνατο του Ταουέζε Σούνια από καρδιακή προσβολή. 

## Κυβερνήτης
Στις 26 Μαρτίου του 2003 ο Κυβερνήτης Ταουέζε Σούνια πέθανε και προσωρινός Κυβερνήτης έγινε ο Τουλαφόνο. Η επίσημη ορκωμοσία του ως Κυβερνήτη έγινε στις 7 Απριλίου του 2003. Επανεξελέγη για τετραετή θητεία στις εκλογές για Κυβερνήτη, το Νοέμβριο του 2004. Συγκεκριμένα, στον πρώτο γύρο των εκλογών, στος 2 Νοεμβρίου του 2004, ο Τουλαφόνο έλαβε 48,4% των ψήφων και στο δεύτερο γύρο (16 Νοεμβρίου) κέρδισε τον αντίπαλό του, Αφόα Μοέγκα Λούτου, με ποσοστό 56%-44%.

Ο Τουλαφόνο υποστήριξε τη Χίλαρι Κλίντον στη διάρκεια των προκριματικών στο Δημοκρατικό Κόμμα για το χρίσμα του υποψηφίου για τις αμερικανικές προεδρικές εκλογές 2008.

### Επανεκλογή 2008
Στις 4 Νοεμβρίου του 2008 ο Τουλαφόνο διεκδίκησε ξανά το αξίωμα του Κυβερνήτη στις εκλογές, με αντικυβερνήτη το Φαόε Αϊτοφέλε Σούνια. Στον πρώτο γύρο των εκλογών έλαβε 41,3% των ψήφων έναντι 31,4% για τον αντίπαλό του, Ουτού Άμπε Μαλάε, με τον οποίο θα αναμετρήθηκε στο δεύτερο γύρο στις 18 Νοεμβρίου. Στον τελικό γύρο, ο Τουλαφόνο επανεξελέγη άνετα για δεύτερη τετραετή θητεία. Οι Τογκιόλα και Φαόα έλαβαν 6.590 ψήφους (με 56,5%) ενώ οι Ούτου και Νούα έλαβαν 5.084 ψήφους με 43,5%.

Μετά τη λήξη της θητείας του, τον Ιανουάριο του 2013, τον διαδέχθηκε στο αξίωμα του Κυβερνήτη ο Λόλο Λετάλου Ματαλάζι Μολίγκα.

## Παραπομπές


## Εξωτερικοί σύνδεσμοι

* Επίσημος ιστότοπος 

Κατηγορία:Πολιτικοί της Αμερικανικής Σαμόα
High School Musical

***High School Musical*** (επίσημος ελληνικός τίτλος: *Μιούζικαλ στο σχολείο*) είναι μια πολυβραβευμένη, νεανική τηλεταινία του καναλιού της Disney. Από τότε που προβλήθηκε έχει αποκτήσει φανατικούς θαυμαστές, ενώ περισσότεροι από 8 εκατομμύρια τηλεθεατές παρακολούθησαν την πρεμιέρα. Με τη συνέχεια High School Musical 2 και την τρίτη ταινία High School Musical 3: Senior Year στους κινηματογράφους, θεωρείται απ' τις πιο πετυχημένες σειρές ταινιών της Disney.

## Πλοκή
Ο Τρόι Μπόλτον, ένας επιτυχημένος, δεκαεπτάχρονος μπασκετμπολίστας και η Γκαμπριέλα Μοντέζ, συναντιούνται σε ένα πρωτοχρονιάτικο πάρτι. Εκεί παίρνουν μέρος σε ένα διαγωνισμό καραόκε και ανακαλύπτουν την "χημεία" μεταξύ τους όταν τραγουδάνε.μετά το πάρτι ανταλλάσσουν τηλέφωνα. Μια βδομάδα αργότερα, η Γκαμπριέλα έρχεται να φοιτήσει στο σχολείο του Τρόι. Εκεί οι δυο τους θα βάλουν υποψηφιότητα για το χειμερινό μιούζικαλ του σχολείου. Όμως, οι φίλοι του Τρόι, δηλαδή οι συμπαίκτες του στο μπάσκετ προσπαθούν να τον κάνουν να ασχοληθεί και λίγο με την ομάδα γιατί κάνει μόνο πρόβες για το μιούζικαλ. Τα ίδια λένε και οι φίλοι της Γκαμπριέλας από την επιστημονική ομάδα του σχολείου. Γι' αυτό το λόγο οι μεν και οι δε συνεργάζονται για να τους χωρίσουν. Ωστόσο, όταν κατανοούν το κακό που έκαναν, προσπαθούν να επανορθώσουν και τα καταφέρνουν. Όλα φαίνονται ότι θα πάνε καλά, όμως οι ανταγωνιστές τους στο μιούζικαλ ζητάνε τη μετάθεση της τελικής οντισιόν την ίδια ημέρα και ώρα, όπου ο Τρόι έχει τον τελικό του μπάσκετ και η Γκαμπριέλα το Τουρνουά μαθηματικών. Παρ' όλ'αυτά με τη βοήθεια των φίλων τους φτάνουν έγκαιρα στην οντισιόν και κερδίζουν, ενώ δίνουν και το πρώτο τους φιλί.

## Ηθοποιοί
*Zac Efron ως Τρόι Μπόλτον
*Vanessa Hudgens ως Γκαμπριέλα Μοντέζ
*Ashley Tisdale ως Σαρπέι Έβανς
*Lucas Grebeel ως Ράιαν Έβανς
*Corbin Bleu ως Τσαν Ντάνφορθ
*Monique Coleman ως Τέιλορ ΜακΚέσι
*Bart Johnson ως Τζακ Μπόλτον
*Alyson Reed ως Κα Ντάρμπους
*Olesya Rulin ως Κέλσι Νίλσεν
*Chris Waren Jr. ως Ζικ Μπέιλορ
*Ryne Sanborn ως Τζέισον Κρός
*Kaycee Stroh ως Μάρθα Κοξ
* Μάιλι Σάιρους - Κορίτσι στην πισίνα

Έλληνες μεταγλωττιστές
*Δημήτρης Δημόπουλος ως Τρόι Μπόλτον/ Ζικ Μπέιλορ
*Αφροδίτη Αντωνάκη ως Γκαμπριέλα Μοντέζ/ Κέλσι Νίλσεν
*Μαριάννα Παπασάββα ως Σαρπέι Έβανς/ Κα Ντάρμπους
*Πέτρος Σπυρόπουλος ως Ράιαν Έβανς/ Τσαντ Ντάνφορθ
*Άννα Μιχαήλου ως Τέιλορ ΜακΚέσι /Μάρθα Κοξ
*Στέλιος Ψαρουδάκης ως Τζακ Μπόλτον/ Τζέισον Κρος

## Παραπομπές


## Εξωτερικοί σύνδεσμοι
* 
* Iστοσελίδα της πρώτης ταινίας
* Ιστοσελίδα της δεύτερης ταινίας 
* Ιστοσελίδα τρίτης ταινίας

Κατηγορία:Τηλεταινίες
Κατηγορία:Αγγλόφωνες ταινίες
Κατηγορία:Αμερικανικές μουσικές κωμικές ταινίες
Κατηγορία:Ταινίες γυρισμένες στο Σολτ Λέικ Σίτι
Κατηγορία:Αμερικανικές εφηβικές κωμικές ταινίες
Ζήσης Τσέκος

Ο **Ζήσης Τσέκος** είναι Έλληνας παλαίμαχος ποδοσφαιριστής και νυν προπονητής. Αγωνιζόταν ως αμυντικός και μέσος ενώ έχει διατελέσει και διεθνής με την Εθνική Ελλάδος.

## Βιογραφικό
Γεννήθηκε στις 29 Αυγούστου του 1964 και ξεκίνησε την επαγγελματική του καριέρα του το 1982 από τον Πανθρακικό. Το 1985 μεταγράφηκε στον Πανσερραϊκό και το καλοκαίρι του 1987 εντάχθηκε στον Απόλλων Καλαμαριάς, όπου αναδείχθηκε ως ένα από τα βασικά στελέχη της ομάδας. Στις τάξεις του Απόλλωνα παρέμεινε μέχρι το 1995 όταν και μεταγράφηκε στον νεοφώτιστο τότε στην Α' Εθνική Πανηλειακό, στον οποίο αγωνίστηκε για δυο σεζόν με ικανοποιητικό αριθμό συμμετοχών. Αργότερα αγωνίστηκε στον Εθνικό Αστέρα και στον Ολυμπιακό Βόλου όπου και έκλεισε την καριέρα του το 2000.

Ο **Τσέκος** αγωνίστηκε μια φορά με την Εθνική Ελλάδας στις 28 Μαρτίου του 1990 εναντίον του Ισραήλ.

Ως προπονητής έχει περάσει για σύντομο χρονικό διάστημα από τον πάγκο του Πανθρακικού την σεζόν 2006-07

## Στατιστικά

## Παραπομπές

*

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Πανθρακικού
Κατηγορία:Ποδοσφαιριστές Πανσερραϊκού
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Πανηλειακού
Κατηγορία:Ποδοσφαιριστές Εθνικού Αστέρα
Κατηγορία:Ποδοσφαιριστές Ολυμπιακού Βόλου
Κατηγορία:Προπονητές ποδοσφαίρου Πανθρακικού
Κατηγορία:Μέσοι ποδοσφαιριστές
Πρύτανις ο Κυζικηνός

Με το όνομα **Πρύτανις ο Κυζικηνός** είναι γνωστός ένας αρχαίος Έλληνας αθλητής στην πυγμαχία, που καταγόταν από την Κύζικο. Ο Πρύτανις έλαβε μέρος στους 98ους αρχαίους Ολυμπιακούς Αγώνες, όπου και δωροδοκήθηκε από τους αντιπάλους του. Τόσο ο Πρύτανις, όσο και αυτοί που τον διέφθειραν με χρήματα τιμωρήθηκαν με χρηματικό πρόστιμο. Με το ποσό αυτό στήθηκαν χάλκινα αγάλματα του Δία που στήθηκαν στην Ολυμπία, οι «Ζάνες», και από τότε αυτό έγινε έθιμο. Στους αγώνες εκείνους αντίπαλος του Πρυτάνεως ήταν ο Εύπωλος ο Θεσσαλός, που διέφθειρε με λεφτά όχι μόνο τον Πρύτανι, αλλά και τον Αγήτορα τον Αρκάδα και τον Φορμίωνα τον Αλικαρνασσέα.

Σύμφωνα με την αρχαία παράδοση, αυτό το περιστατικό ήταν η πρώτη αντικανονική πράξη που έγινε ποτέ σε Ολυμπιακούς Αγώνες.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Πρυτανις
Πρώνακτας

Στην ελληνική μυθολογία με το όνομα **Πρώνακτας** (***Πρώναξ***) είναι γνωστός ένας βασιλιάς του Άργους. Ο Πρώνακτας ήταν γιος και διάδοχος του βασιλιά Ταλαού (που συμμετείχε στην Αργοναυτική Εκστρατεία) και της Λυσιμάχης. Είχε 4 αδελφούς και μία αδελφή: τους Άδραστο, Αριστόμαχο, Μηκιστέα και Παρθενοπαίο, καθώς και την Εριφύλη. Ο Πρώναξ θεωρείται ως ο ιδρυτής τής Νεμέας: Ο βασιλιάς τής Νεμέας Λυκούργος μνημονεύεται ως γιος είτε του Φέρητα, είτε του Πρώνακτα. Εξάλλου, οι αθλητικοί αγώνες των Νεμέων υποτίθεται ότι θεσμοθετήθηκαν στη μνήμη του Πρώνακτα. Ο Πρώναξ κατά την παράδοση σκοτώθηκε από τον Αμφιάραο.

## Παραπομπές


## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 656

Πρωνακτας
Σούπερ Λίγκα 2008–09

Η **Σούπερ Λίγκα 2008–09**  (γνωστή και ως **Πρωτάθλημα [[ΟΠΑΠ]]** για εμπορικούς λόγους) και ειδικότερα το ελληνικό πρωτάθλημα ποδοσφαίρου της περιόδου 2008–09 ήταν το 50ό που διεξήχθη σε μορφή εθνικής κατηγορίας, το 30ό από καταβολής του επαγγελματικού ποδοσφαίρου και 3ο που διοργανώθηκε από τη Σούπερ Λιγκ. Ξεκίνησε στις 31 Αυγούστου 2008 και η κανονική περίοδος ολοκληρώθηκε στις 26 Απριλίου 2009. Στο πρωτάθλημα συμμετείχαν 16 ομάδες, οι 13 πρώτες της προηγούμενης περιόδου και οι 3 πρώτες της Β' εθνικής (2007-08).

## Πρωταθλητής
**[[ΠΑΕ Ολυμπιακός ΣΦΠ|Ολυμπιακός]]**
***Προπονητής**:  Ερνέστο Βαλβέρδε.
***Ποδοσφαιριστές**: (Σε παρένθεση συμμετοχές/τέρματα)
**Τερματοφύλακες: Κόβατς (3), Νικοπολίδης (28).
**Αμυντικοί: Άντζας (18), Γκαλίτσιος (6), Ζεβλάκοφ (20), Λεονάρντο (8), Ντομί (16), Πάντος (21), Αβρ.Παπαδόπουλος (22), Κ.Παπαδόπουλος (3), Ραούλ Μπράβο (6), Σοϊλέδης (1), Τοροσίδης (19/2). 
**Μέσοι: Λέτο (24/1), Μενδρινός (14), Μπελούτσι (25/5), Νικλητσιώτης (1), Ντουντού (26/3), Όσκαρ (20/3), Γ.Παπαδόπουλος (9), Πατσατζόγλου (19/1), Στολτίδης (5), Τζόρτζεβιτς (24/2).
**Επιθετικοί: Γκαλέτι (27/14), Κοβάσεβιτς (14/4), Μήτρογλου (7/2), Ντάρμπισιρ (7/5), Ντιόγκο (26/6).
**Στην ομάδα ανήκαν (αλλά δεν αγωνίστηκαν) και οι: Παναγόπουλος (Τ), Βασιλόγιαννης (Μ).

## Συμμετέχοντες

## Βαθμολογία

*Το σύστημα βαθμολογίας ήταν: **Νίκη:** 3 βαθμοί - **Ισοπαλία:** 1 βαθμός - **Ήττα:** 0 βαθμοί.
*Η κατάταξη ομάδων που ισοβαθμούσαν καθοριζόταν από τους βαθμούς που είχαν συλλέξει στους μεταξύ τους αγώνες, σε περίπτωση ισοβαθμίας, από τα τέρματα στους μεταξύ τους αγώνες.

## Αποτελέσματα

Πηγή: SuperleagueGreece

## Play off
Στα play off μετείχαν οι ομάδες που τερμάτισαν στις θέσεις 2 έως 5 στην κανονική περίοδο, οι οποίες διεκδίκησαν μία θέση στον 3ο προκριματικό γύρο του επόμενου Champions League, ενώ οι υπόλοιπες εξασφάλισαν θέση στο Europa League της περιόδου 2009-10.

(*) Οι ομάδες ξεκίνησαν με τους εξής βαθμούς:
:*ΠΑΟΚ: 3 
:*Παναθηναϊκός: 2 
:* ΑΕΚ: 1 
:* Λάρισα: 0 

Πηγή: Super League Greece
**Α**= Αγώνες, **Ν**= Νίκες, **Ι**= Ισοπαλίες, **Η**= Ήττες, **ΓΥ**= Γκολ υπέρ, **ΓΚ**= Γκολ κατά, **ΔΤ**= Διαφορά τερμάτων, **Β**= Βαθμοί

### Αποτελέσματα

## Στατιστικά
### Πρώτοι σκόρερ (κανονική διάρκεια πρωταθλήματος)
;14 τέρματα
*  Ισμαέλ Μπλάνκο *([[Αθλητική Ένωση Κωνσταντινουπόλεως (ποδόσφαιρο)|ΑΕΚ]])*
*  Λουσιάνο Γκαλέτι *([[Ολυμπιακός Σύνδεσμος Φιλάθλων Πειραιώς (ποδόσφαιρο)|Ολυμπιακός]])*

;10 τέρματα
*  Δημήτρης Σαλπιγγίδης *([[Παναθηναϊκός (ποδόσφαιρο)|ΠΑΟ]])*

;9 goals
*  Λεονάρντο *([[Α.Π.Ο. Λεβαδειακός|Λεβαδειακός]])*
*  Ματσέι Ζουράφσκι *([[Αθλητική Ένωση Λάρισας (ποδόσφαιρο)|Λάρισα]])*

## Εισιτήρια

## Δείτε επίσης
*Β΄ Εθνική 2008–09
*Γ΄ Εθνική 2008–09
*Δ΄ Εθνική 2008–09
*Κύπελλο Ελλάδας 2008–09

## Παραπομπές


## Εξωτερικοί σύνδεσμοι

* Επίσημος ιστότοπος Super League Ελλάδα

Κατηγορία:Α΄ Εθνική κατηγορία ποδοσφαίρου αντρών Ελλάδας
Κατηγορία:Εγχώρια ποδοσφαιρικά πρωταθλήματα 2008-2009
Πρόκνη

Στην ελληνική μυθολογία με το όνομα **Πρόκνη** είναι γνωστή η μία από τις δύο θυγατέρες του Πανδίωνα Α΄, βασιλιά των Αθηνών. Αδελφή της Πρόκνης ήταν η Φιλομήλα, ενώ αδελφός της ήταν ο Ερεχθέας, μετέπειτα βασιλιάς των Αθηνών. Η Πρόκνη δόθηκε από τον πατέρα της ως σύζυγος στον βασιλιά Τηρέα από τη Θράκη, επειδή αυτός τον είχε βοηθήσει εναντίον των Θηβαίων και απέκτησαν μαζί ένα γιο, τον Ίτυ. Ο Τηρέας βίασε την αδερφή της Πρόκνης, Φιλομήλα, και της έκοψε τη γλώσσα για να μη μιλήσει. Η Φιλομήλα ύφανε την ιστορία σε πανί και η Πρόκνη για να τον εκδικηθεί σκότωσε τον γιο τους, τον μαγείρεψε και του τον έδωσε για δείπνο. Όταν ο Τηρέας κατάλαβε τι είχε συμβεί όρμησε να εκδικηθεί αλλά παρενέβησαν οι θεοί και μεταμόρφωσαν τους τρεις τους σε πουλιά. Την Πρόκνη σε αηδόνι, τη Φιλομήλα σε χελιδόνι και τον Τηρέα σε τσαλαπετεινό. Η απεικόνιση του μύθου στο σύμπλεγμα (άγαλμα της Πρόκνης και του Ίτυ στο Μουσείο Ακρόπολης) φαίνεται ότι πρόβαλε την ιδεατή Αθηναία, που έβαλε την τιμή της πατρικής οικογένειας πάνω από τη δική της, συζυγική οικογένεια". 

Η Πρόκνη ως αηδόνι διαρκώς θρηνεί για το χαμό του γιου της, Ίτυ. Η Φιλομήλα ως χελιδόνι μεταναστεύει διαρκώς, δεν κελαηδάει ωραία και χτίζει τις φωλιές της κοντά στους ανθρώπους. Ο Τηρέας ως τσαλαπετεινός κράζει πάντα με αγωνία αναζητώντας τον γιο του.

Ο μύθος αυτός έγινε το θέμα τραγωδιών από τους αρχαίους Έλληνες τραγικούς ποιητές. Διασώθηκε ένα απόσπασμα από την τραγωδία του Σοφοκλή «Τηρεύς», όπου γίνεται αναφορά στον μύθο της Πρόκνης. Επίσης, ο Αριστοφάνης αναφέρεται στον μύθο του Τηρέα και της Πρόκνης στις κωμωδίες του «Όρνιθες» και «Βατράχους».

## Γενεαλογία

## Δείτε επίσης
* Ο αστεροειδής 194 Πρόκνη (194 Prokne), που ανακαλύφθηκε το 1879, πήρε το όνομά του από τη μυθική αυτή πριγκίπισσα.

## Παραπομπές


## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969
* Martin P. Nilsson, Ιστορία της Αρχαίας Ελληνικής Θρησκείας, μετάφραση Αικατερίνη Παπαθωμοπούλου, εκδόσεις: Παπαδήμα, Αθήνα 2008, ISBN 9789602060773, σελ. 77-78.
* Ελληνική Μυθολογία, Οι Ήρωες, τοπικές παραδόσεις, τόμος 3, εκδόσεις: Εκδοτική Αθηνών, Αθήνα 1986, σελ. 24-27.

## Εξωτερικοί σύνδεσμοι

* Μορφές και Θέματα της Αρχαίας Ελληνικής Μυθολογίας-Μεταμορφώσεις

Προκνη